KIRJALLINEN KYSYMYS E-1274/98

esittäjä(t): Freddy Blak (PSE) komissiolle

(29. huhtikuuta 1998)

Aihe: EU-maat estävät elatusmaksujen perimisen

Tanskan valtiolla on 323 miljoonan kruunun elatusmaksusaatavat (1993) isiltä, jotka ovat muuttaneet ulkomaille Tanskassa asuvien vaimon ja lasten luota.

Rahojen periminen on hyvin kallista ja hankalaa. Muun muassa Saksa estää rahojen tehokkaan perimisen. Esimerkiksi kukin Saksan elatusmaksuviranomaisille lähetettävä paperi on käännätettävä virallisella kääntäjällä, mikä tekee työstä hyvin kallista ja hankalaa.

Eikö komissio katso, että on löydettävä ratkaisu, jotta jäsenvaltioiden hankalilla menettelyillä ei estetä mahdollisuutta periä julkiset velat jäsenvaltioiden välillä muuttavilta henkilöiltä?

Komission jäsenen Anita Gradininkomission puolesta antama vastaus

(24. heinäkuuta 1998)

Elatusmaksut kuuluvat siviili- ja kauppaoikeudellisissa asioissa annettujen päätösten tunnustamista ja täytäntöönpanoa koskevan vuoden 1968 Brysselin yleissopimuksen soveltamisalaan. Yleissopimuksessa määritellään säännöt toimivallasta elatusapuasioissa (5 artiklan 2 kohta) ja määrätään elatusapuasioissa toimivaltaisten jäsenvaltioiden tuomioistuinten ja viranomaisten päätösten tunnustamisesta sekä menettelystä, jolla päätökset voidaan panna täytäntöön toisessa jäsenvaltiossa. Kaikki jäsenvaltiot ovat ratifioineet tämän yleissopimuksen, joka koskee siis myös Tanskan ja Saksan välisiä suhteita. Siihen sisältyvät määräykset päätöksen täytäntöön panevassa jäsenvaltiosssa noudatettavasta menettelystä eivät kuitenkaan kata täytäntöönpanomenettelyn kaikkia yksityiskohtia. Lisäksi siinä sallitaan jäsenvaltioiden vaatia asiakirjoista käännöstä.

Neuvosto käsittelee parhaillaan yleissopimuksen tarkistamista. Komissio on puolestaan tehnyt ehdotuksen tarkistetuksi yleissopimukseksi(1), jonka tarkoituksena on ennen kaikkea yksinkertaistaa ja nopeuttaa päätösten tunnustamis- ja täytäntöönpanomenettelyä ottamalla käyttöön alkuperäisen päätöksen yhteydessä annettava todistus, josta jäsenvaltio saa täytäntöönpanoa varten tarvittavat tiedot. Neuvostossa on keskusteltu siitä, pitäisikö oikeus vaatia käännös tuomioistuimen päätöksestä ja sen liitteenä olevista asiakirjoista säilyttää, mutta asiasta ei ole vielä tehty päätöstä.

On syytä huomauttaa, että jäsenvaltiot ovat laatineet poliittisen yhteistyönsä yhteydessä yleissopimuksen elatusavun perintää koskevasta menettelystä (1990). Tässä sopimuksessa määrätään kunkin jäsenvaltion osalta keskusviranomaisesta, jonka tehtävänä on etsiä velallinen, panna tuomioistuimen päätös täytäntöön ja toteuttaa täytäntöönpanon helpottamiseksi tarvittavat toimenpiteet. Sopimus ei kuitenkaan ole vielä tullut voimaan, koska kaikki jäsenvaltiot eivät ole sitä ratifioineet.

Sen sijaan useat jäsenvaltiot, muun muassa Tanska ja Saksa, ovat ratifioineet vuoden 1973 Haagin yleissopimuksen elatusapua koskevien päätösten tunnustamisesta ja täytäntöönpanosta sekä vuoden 1956 New Yorkin yleissopimuksen elatusavun perimisestä ulkomailla. New Yorkin yleissopimus, jossa määrätään myös keskusviranomaisten järjestelmästä, on voimassa. Tämän sopimuksen soveltamista vaikeuttaa kuitenkin joissakin tapauksissa siihen sisältyvä määräys, jonka mukaan kaikki asiaan liittyvät asiakirjat on käännettävä.

(1) KOM(97) 609.